Ainārs Čukste
Ainārs Čukste (dzimis 1966. gada 24. novembrī Valmierā) ir latviešu basketbola treneris. Pašlaik (2016) trenē Latvijas kluba Rīgas TTT fārmklubu "TTT Rīga Juniores", kā arī jaunās basketbolistes "Rīdzenes" sporta skolā un Latvijas U-18 izlasi. Kopā ar Latvijas sieviešu U-20 basketbola valstsvienību izcīnījis bronzas medaļu 2005. un 2009. gada Eiropas U-20 čempionātā. Kopā ar Latvijas U-18 izlasi izcīnījis 4. vietu 2016. gada Eiropas U-18 čempionātā, iegūstot tiesības pirmo reizi spēlēt U-19 pasaules čempoinātā. A. Čukste bija Latvijas sieviešu basketbola izlases galvenais treneris 2006. gadā. A. Čukste ir bijis arī Latvijas Jaunatnes basketbola līgas galvenais tiesnesis, Latvijas Basketbola līgas galvenais tiesnesis, LSBL kluba Rīgas TTT galvenais treneris, Latvijas sieviešu izlases trenera palīgs. Izglītību ieguvis Strenču astoņgadīgajā skolā, Valmieras Viestura 3. vidusskolā, Latvijas Sporta pedagoģijas akadēmijā. Viņa dēls Kārlis Čukste ir profesionāls hokejists.